

XI a. istorinis šaltinis. Parašyti vokiečių (saksų), lotynų kalba Kvedlinburgo Šv. Servacijaus moterų vienuolyne.

Analuose iš pradžių dėstoma visuotinė istorija (daugiausia Šventosios Romos imperijos), nuo 985 prasideda autoriaus informacija (daugiausia apie Saksoniją), nuo 993 – jo, kaip amžininko, pasakojimas.

1009 įraše, kuriame aprašoma misionieriaus vyskupo Brunono (Bonifaco) mirtis (1009), pirmą kartą rašytiniame istorijos šaltinyje minima Lietuva – nurodoma, kad Brunonas su krikšto misija į prūsų žemes vyko iš Lenkijos ir buvo nužudytas Lietuvos (Litua) ir Rusios (Ruscia) pasienyje. Istoriografijoje paplito dvi šio teiginio versijos. Kai kurie vokiečių tyrinėtojai teigia, kad turėtų būti ne Ruscia, o Pruscia (Prūsa).

Nuoroda į šaltinį: <https://www.vle.lt/straipsnis/kvedlinburgo-analai/#gallery1>